เคาะขวา..วนไป
*หากเฝ้าดูการเคลื่อนตัวของดัชนีในช่วง 1-2 วันที่ผ่านมาจะเห็นว่า ดัชนีพยายามรักษาฐานแนวรับสำคัญบริเวณ 1,750 จุดตลอดเวลา จนนำไปสู่ปรากฏการณ์ในหมู่ผู้เล่นที่เรียกกันว่า “เคาะขวา..วนไป” ซึ่งเป็นชนวนเหตุที่ทำให้เรา ๆ ท่าน ๆ ได้เห็นหุ้นตัวเดิม ๆ ออกสเต็ปขึ้น ๆ ลง ๆ ตลอดเวลา ขณะเดียวกันก็อาจมีหุ้นบางตัวที่สามารถพุ่งทะยานไปข้างหน้าได้อย่างร้อนแรงนะจะบอกให้
3 ต.ค. 2561

เจาะกระดาน : โมนิก้าและทีมงาน
*หากเฝ้าดูการเคลื่อนตัวของดัชนีในช่วง 1-2 วันที่ผ่านมาจะเห็นว่า ดัชนีพยายามรักษาฐานแนวรับสำคัญบริเวณ 1,750 จุดตลอดเวลา จนนำไปสู่ปรากฏการณ์ในหมู่ผู้เล่นที่เรียกกันว่า “เคาะขวา..วนไป” ซึ่งเป็นชนวนเหตุที่ทำให้เรา ๆ ท่าน ๆ ได้เห็นหุ้นตัวเดิม ๆ ออกสเต็ปขึ้น ๆ ลง ๆ ตลอดเวลา ขณะเดียวกันก็อาจมีหุ้นบางตัวที่สามารถพุ่งทะยานไปข้างหน้าได้อย่างร้อนแรงนะจะบอกให้
*ประเด็นดังกล่าวทำให้ “โมนิก้า” กล้าพูดอย่างเต็มปากเต็มคำว่า  I don’t care เพราะเป็นที่ทราบกันโดยทั่วไปว่า วันนี้ไม่มีอะไรน่ากลัวกว่าวันวาน บวกกับสตอรี่เกี่ยวกับภาพรวมของกำไรยังไปได้สวย ดัชนีก็ควรทะยานขึ้นไปได้ไกลกว่าที่เป็นอยู่ เดี๊ยนถึงพยายามให้แฟนคลับดูการอ่อนตัวของหุ้นบางตัวในที่นี้ มันเป็นจังหวะของการ “เล่นรอบ” หรือ “หมดรอบ” กันแน่เจ้าค่ะ
*เหมือนกับการพุ่งทะยานของดัชนีในภาคเช้าขึ้นไปถึงระดับ 1,757.43 จุด ก่อนจะอ่อนตัวลงมาเรื่อย ๆ จนถึงเวลาปิดตลาดลงมายืนอยู่ที่ระดับ 1,741.96 จุด ลบไป 6.13 จุด ด้วยมูลค่าการซื้อขาย 5.78 หมื่นล้านบาท ล้วนเป็นเรื่องที่นักเล่นต้องคิดให้ออกสักทีว่า ยุทธการดันแล้วสาดเป็นเหตุการณ์ที่เห็นจนชินตาหรือยัง ? หากเข้าใจเรื่องดังกล่าวอย่างถ่องแท้ ก็สามารถกำหนดท่าทีในการเป็นชาวสวนได้อย่างเต็มตัวไงล่ะคะ
*เช่นเดียวกับการทรุดตัวหนักของหุ้น EA หลังจากเกิดข่าว “นักร้อง” มืออาชีพของประเทศไทยอย่าง “ศรีสุวรรณ” ร้องแรกแหกกระเชอว่า ต้องระงับโครงการแบตเตอรี่ให้ได้ เพราะกระทบกับชีวิตความเป็นอยู่ของชาวบ้าน ทั้งที่รู้อยู่เต็มอกของตัวเองว่า เจ้าของที่ดินเป็นคนบอกเลิกสัญญาเช่าทำบ่อกุ้งบ่อปลาด้วยตนเอง บวกกับทุกคนก็รู้กันมาเป็นเวลานานแล้วว่า ที่ตรงนั้นจะพัฒนาเป็นพื้นที่อุตสาหกรรมตามนโยบายของรัฐบาลนะจ๊ะ
*บรรดาแมงเม่าเลยไม่เข้าใจกระบวนการทำงานของ “นักร้อง” มีพื้นฐานความคิดมาจากอะไร ? ก็ในเมื่อเห็นกันทนโท่ว่า ทุกขั้นตอนของบริษัทนี้ทำถูกต้องตามกฎหมาย จู่ ๆ มายัดข้อหาให้คนที่ทำตามระเบียบแบบแผน “โมนิก้า” มองเป็นเรื่องที่ไม่สวยงามสักเท่าไหร่ ? แถมยังทำให้ราคาหุ้นดิ่งลงมาปิดที่ 48.25 บาท ลบไป 2.25 บาท หรือลงไป 4.45% ด้วยมูลค่าการซื้อขาย 1.86 พันล้านบาทแบบนี้..พี่ศรี พูดผิดไปแล้ว..พี่ศรี พูดใหม่ได้นะ (คนเขาจะได้ศรัทธา)..อิอิอิ
*เม้าท์ถึงเรื่องนี้ขึ้นมาทั้งที “โมนิก้า” คงต้องหันมามองหุ้น MTC กับ SAWAD ก่อนใครเพื่อนอีกตามเคย เพราะเป็นดาวเด่นที่บวกสวนตลาดหุ้นได้อย่างยอดเยี่ยมกระเทียมดอง โดยรายแรกวิ่งขึ้นมาปิดที่ 51.75 บาท บวกไป 3 บาท หรือขึ้นไป 6.15% ด้วยมูลค่าการซื้อขาย 1.80 พันล้านบาท ส่วนรายหลังวิ่งขึ้นมาปิดที่ 49 บาท บวกไป 1.50 บาท หรือขึ้นไป 3.15% ด้วยมูลค่าการซื้อขาย 1.75 พันล้านบาท เดี๊ยนมองเป็นสตอรี่เกี่ยวกับกำไรค่อนข้างเด่นชัด บรรดาขาลุยเลยให้แวลูค่อนข้างสูง หุ้นถึงขึ้นไม่รู้จักเหน็ดจักเหนื่อยไงล่ะจ๊ะ
*ส่วนรายที่เหมาะสำหรับเล่นรอบสุด ๆ เพราะเคลื่อนไหวในกรอบเดิม ๆ “โมนิก้า” ขอพุ่งเป้าไปยังหุ้น PTTGC เพราะในช่วง 2 สัปดาห์ผ่านมา ราคาหุ้นเคลื่อนไหวไปมาในกรอบ 80-82 บาทเป็นส่วนใหญ่ บวกกับวานนี้หุ้นขึ้นมาปิดที่ 82 บาท บวกไป 1.25 บาท หรือขึ้นไป 1.55% ด้วยมูลค่าการซื้อขาย 1.90 พันล้านบาท เดี๊ยนขอเรียนตามตรงว่า เที่ยวนี้มีลุ้นวิ่งขึ้นไปหายอดเก่าบริเวณ 85 บาทนะตัวเอง
*สำหรับรายที่แหวกโผเดิมขึ้นมาแบบไม่น่าเชื่ออย่าง IVL ถือเป็นช็อตที่ทำให้ “โมนิก้า” อึ่งกิมกี่ไปพักใหญ่เหมือนกัน เพราะการกระชากขึ้นมาปิดที่ 62 บาท บวกไป 2.75 บาท หรือขึ้นไป 4.65% ด้วยมูลค่าการซื้อขาย 4.81 พันล้านบาท เหมือนเป็นการส่งสัญญาณให้รู้ว่า หุ้นจะไปไกลกว่ายอดเดิมบริเวณ 63 บาท จึงต้องติดตามดูผลงานจะทำได้สำเร็จจริงไหม ? หลังวานนี้กระชากขึ้นแรงจนแนวต้าน 60 บาทขาดวิ่นอย่างง่ายดายนะซี
*ไหน ๆ เม้าท์ถึงเรื่องมีลุ้นขึ้นมาทั้งที “โมนิก้า” ขอหันมามองหุ้น GUNKUL เพื่อเสนอเป็นทางเลือกให้กับนักเล่นที่ชอบหุ้นประเภทเทิร์นอะราวด์เป็นธงนำ บวกกับวานนี้เห็นหุ้นสู้แรงขายช่วงครึ่งชั่วโมงสุดท้ายได้อย่างยอดเยี่ยม จนสุดท้ายปิดเสมอตัวไปที่ระดับ 3.26 บาท ด้วยมูลค่าการซื้อขาย 206 ล้านบาท เดี๊ยนมองเป็นช็อตที่มีลุ้นขึ้นไปสร้างฐานบริเวณ 3.50 บาทในไม่ช้านะจะบอกให้
*ปิดท้ายกันในรายของ “เจ้าจำปี” ซึ่งมูฟเมนต์ราคาวานนี้ออกอาการสะบัดผิดคอนเซ็ปต์ Smooth as Silk ไปพอสมควร โดยขึ้นไปทำจุดสุดยอดที่ 16.30 บาท ก่อนทรุดลงมากองปิดแอ้งแม้งที่จุดต่ำสุด 15.70 บาท ลบไป 0.10 บาท หรือ 0.63% ด้วยมูลค่า 254.38 ล้านบาท “โมนิก้า” ถือเป็นจังหวะต้องจ้องมองอย่างใกล้ชิด ชนิดหายใจรดต้นคอ เพราะดูเหมือนใครบางคนต้องการแสดงอิทธิฤทธิ์ผ่านมูลค่าหุ้นปลอม ๆ เพื่อให้ความเพ้อเจ้อ อุ๊ย! เพ้อฝันส่วนตัวดูสมจริงสมจังขึ้นมาน่ะซี
*ใครคนนั้นที่ว่า คือซือแป๋ด้านมาร์เก็ตติ้งที่มีบุคลิกสุขุม แลดูน่าศรัทธา สามารถพูดปลุกใจบรรดาเสือป่าให้รู้สึกกระเหี้ยนกระหือรือได้เสมอมา แถมยังเป็นคนเดียวกันกับใครคนนั้นที่เคยเจียระไนผลงานชิ้นโบว์ดำ พูดชี้นำราคาหุ้น THAI เมื่อปี 59 ด้วยวิถีเดียวกันนี้ จนราคาพุ่งทะลุ 30 บาท ก่อนลงเอยด้วยโศกนาฏกรรม เหตุเพราะปัจจัยพื้นฐานไม่เอื้ออย่างที่คุยโวเอาไว้ ตามประสานักการตลาด (…โลก) ไงล่ะจ๊ะ
*ครั้งนี้ “โมนิก้า” แว่วเสียงก่นด่าด้วยถ้อยคำรุนแรงจากใครอีกคน ทำนองว่า “มีใบสั่งให้ดันหุ้นเน่าอีกแล้ว !!” งานนี้หวาดเสียวประวัติศาสตร์อาจซ้ำรอย ใช้ลีลาชั้นครูแสดง “พรีเซนเตชั่น” ก่อนส่งไม้ให้เด็กในโอวาทรับช่วงต่อ ไปสร้างความเชื่อมั่นผ่านกระดานหุ้นด้วยวิธีกด ๆ ลาก ๆ และท้ายสุดก็ลากแบบสุดติ่งกระดิ่งหมู ก่อนปล่อยให้เป็นไปตามยถากรรมเมื่อรู้สึกเติมเต็มกับคำเชยชมแบบฉาบฉวยแล้ว…ไปก่อนนะฮ้า “รักคุณเท่าฟ้า” นะฮ้า จุ๊บ ๆ
ป.ล.ใครไม่เชื่อ ลองถาม “บลจ.อูม ๆ” ดูก็ได้นะจ๊ะ เดี๋ยวจะหาว่าอีโมคนดีไม่เตือน ! อิอิ